El títol 1 de la Llei orgànica 6/2006, de 19 de juliol, de reforma de l'Estatut d'autonomia de Catalunya, recull expressament a l'article 16 el dret de totes les persones a rebre ajuts públics per atendre les càrregues familiars d'acord amb els requisits que estableix la llei, alhora que preveu com a principi rector a l'article 40 el mandat als poders públics de promoure mesures econòmiques i normatives de suport a les famílies.
El Departament de Benestar Social i Família, mitjançant el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, exerceix les atribucions en l'àmbit de les famílies, tasca que duu a terme a través de la Secretaria de Família d'acord amb el Decret 332/2011, de 3 de maig, de reestructuració del Departament de Benestar Social i Família.
La Llei 18/2003, de 4 de juliol, de suport a les famílies, regula els ajuts econòmics destinats a donar suport a les famílies per millorar el benestar, la qualitat de vida i la protecció dels seus membres.
Igualment, aquesta Llei recull diverses disposicions, entre les quals hi ha: l'article 3, que estableix que les disposicions d'aquesta Llei també són aplicables a l'acolliment i a les altres situacions jurídiques a les quals les lleis atribueixin o reconeguin els mateixos efectes jurídics que a la família; la disposició addicional 3, que preveu que en el desplegament reglamentari es tingui en compte la problemàtica específica de les famílies monoparentals i la de les famílies nombroses, i, finalment, la disposició addicional 4, relativa a la perspectiva de gènere, la qual s'ha d'introduir en el desplegament reglamentari de la Llei.
La protecció econòmica familiar es configura com un element per fer front a les noves necessitats que comporta l'arribada d'un infant per a la família, com també per ajudar a conciliar la vida familiar i laboral.
Per aquest motiu, i tenint en compte la situació socioeconòmica actual de Catalunya, l'ajut que regula aquesta Ordre té l'objectiu d'afavorir les famílies amb més dificultats econòmiques per tal de prevenir possibles situacions de vulnerabilitat.
Atès el que s'ha exposat anteriorment, i d'acord amb l'àmbit objectiu d'aplicació del règim jurídic de les subvencions, són aplicables a aquests ajuts el Decret legislatiu 3/2002, de 24 de desembre, pel qual s'aprova el Text refós de la Llei de finances públiques, i la Llei 38/2003, de 17 de novembre, general de subvencions.
En ús de les facultats que m'atorga la Llei 13/2008, de 5 de novembre, de la presidència de la Generalitat i del Govern,
L'objecte d'aquesta Ordre és aprovar les bases per a la concessió de l'ajut econòmic per a famílies en què hagi tingut lloc un naixement, adopció, tutela o acolliment sotmès al nivell d'ingressos de la unitat familiar, i obrir la convocatòria per al període comprès entre l'1 de gener i el 31 d'agost de 2014.
2.1 La partida del pressupost de la Generalitat de Catalunya per al 2014 amb càrrec a la qual s'imputen els ajuts per a les famílies és la BE05 D/480000100/313.
2.2 La quantia inicial disponible és de 4.000.000,00 d'euros.
Aquesta dotació es pot ampliar en un 30% en funció de les disponibilitats pressupostàries.
Terminis i presentació de sol·licituds
El termini de presentació de sol·licituds és de 30 dies naturals comptats des de la data de naixement, adopció, tutela o acolliment dels infants pels quals se sol·licita l'ajut econòmic.
Excepcionalment, per a les famílies amb infants nascuts, adoptats, tutelats o acollits entre l'1 de gener de 2014 i la data de publicació d'aquesta Ordre al DOGC, el termini de presentació de sol·licituds finalitza als 30 dies naturals comptats des de l'endemà d'aquesta publicació.
4.1 La tramitació de les sol·licituds correspon al Servei de Prestacions Econòmiques i Subvencions de la Secretaria de Família, i la resolució, a la persona titular de la Subdirecció de la Secretaria de Família.
4.2 El termini màxim per emetre i notificar la resolució a través de correu certificat és de quatre mesos a comptar de l'endemà de la data de presentació de les sol·licituds.
Transcorregut el termini fixat sense que s'hagi notificat resolució expressa, s'entén desestimada la sol·licitud d'atorgament de l'ajut.
Causes de modificació de la resolució
Per part de l'òrgan concedent, és causa de modificació de les resolucions de concessió la possibilitat de reducció parcial o total de la subvenció com a conseqüència de les restriccions que se'n derivin del compliment dels objectius d'estabilitat pressupostària i sostenibilitat financera.
Contra la resolució de concessió o denegació de l'ajut, que no exhaureix la via administrativa, es pot interposar recurs d'alçada en el termini d'un mes davant de la persona titular de la Subdirecció de la Secretaria de Família o de la persona titular de la Secretaria de Família, que és l'òrgan competent per resoldre, en els termes que estableixen els articles 114 i següents de la Llei 30/1992, de règim jurídic de les administracions públiques i del procediment administratiu comú, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Les sol·licituds de la convocatòria que regula l'Ordre BSF/91/2013, de 17 de maig, per la qual s'aproven les bases per a la concessió de l'ajut econòmic per a famílies en què hagi tingut lloc un naixement, adopció, tutela o acolliment, sotmès al nivell d'ingressos de la unitat familiar, pendents de resoldre que compleixin els requisits de la convocatòria, s'han d'abonar a càrrec de la partida pressupostària d'aquesta convocatòria, d'acord amb els imports de l'exercici en el qual van ser presentades.
Es deroga l'Ordre BSF/91/2013, de 17 de maig, per la qual s'aproven les bases per a la concessió de l'ajut econòmic per a famílies en què hagi tingut lloc un naixement, adopció, tutela o acolliment, sotmès al nivell d'ingressos de la unitat familiar, i s'obre la convocatòria per a l'any 2013.
–1 Es faculta la persona titular de la Secretaria de Família per adoptar les mesures necessàries per a l'aplicació d'aquesta disposició.
–2 Aquesta Ordre entra en vigor l'endemà de la seva publicació al DOGC.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu, d'acord amb l'article 10.1.b) de la Llei 29/1998, de 13 de juliol, reguladora de la jurisdicció contenciosa administrativa, davant el Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC.
Amb caràcter previ, contra l'acte de convocatòria les persones interessades poden interposar recurs de reposició, d'acord amb l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, davant de la persona titular del Departament de Benestar Social i Família, en el termini d'un mes a comptar de l'endemà de la seva publicació al DOGC.
Bases per a la concessió de l'ajut econòmic per a les famílies en què hagi tingut lloc un naixement, adopció, tutela o acolliment sotmès al nivell d'ingressos de la unitat familiar
L'objecte d'aquestes bases és atorgar l'ajut econòmic pel naixement, adopció, tutela o acolliment a famílies que no superin un determinat nivell d'ingressos, per tal de donar suport econòmic a les famílies amb infants nouvinguts per raó de l'atenció que aquestes hi dediquen i per tal de prevenir situacions de vulnerabilitat.
Les famílies que tinguin un o més infants nascuts, adoptats, tutelats o acollits a partir de l'1 de gener de 2014 i fins al 31 d'agost de 2014 i que la unitat familiar no superi uns ingressos límit.
Aquests ingressos límit corresponents a l'exercici fiscal de l'any 2012, s'han de determinar multiplicant 14.000 euros pel coeficient que pertoqui en funció del nombre de persones que integren la unitat familiar, d'acord amb el que estableix la base 8 de l'annex d'aquesta Ordre.
En els supòsits d'adopció, tutela o acolliment, es té en compte la data de l'acta notarial, sentència o resolució administrativa de l'adopció, tutela o acolliment.
3.1 S'entén per família nombrosa la que té reconeguda aquesta condició d'acord amb la legislació específica d'aplicació.
Perquè la unitat familiar es valori com a família nombrosa s'ha de disposar del títol corresponent vigent en el moment de presentar la sol·licitud.
3.2 S'entén per família monoparental la que té reconeguda aquesta condició d'acord amb la legislació específica d'aplicació.
Perquè la unitat familiar es valori com a família monoparental s'ha de disposar del títol corresponent vigent en el moment de presentar la sol·licitud.
Una adopció precedida d'un acolliment que hagi donat lloc a ser persona beneficiària d'aquest ajut no pot donar lloc a rebre'l novament.
3.4 En els casos d'infants acollits fora del territori de Catalunya, la figura de l'acolliment permanent s'equipara amb la figura de l'acolliment preadoptiu.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar que preveu aquesta Ordre és compatible amb qualsevol altre ajut familiar que atorguin les administracions públiques.
En tot cas, les famílies que sol·licitin l'ajut econòmic, en el moment de presentar la sol·licitud han de complir els requisits següents:
Que una de les persones progenitores o assimilades sol·licitants, com a mínim, sigui resident legal a Catalunya i ho hagi estat durant cinc anys, dos dels quals han de ser immediatament anteriors a la data de presentació de la sol·licitud.
Aquest requisit no és necessari per a les persones retornades que compleixin els requisits que estableix l'article 6 de la Llei 25/2002, de 25 de novembre, de mesures de suport al retorn dels catalans emigrats i llurs descendents, i de segona modificació de la Llei 18/1996, a les quals no s'exigeix el període mínim de residència.
La residència no es considera interrompuda per absències inferiors a 90 dies durant els dos anys immediatament anteriors a la presentació de la sol·licitud.
Que hi hagi convivència dels membres de la unitat familiar.
Que no se superin uns ingressos límit d'acord amb el que estableix la base 2 d'aquesta Ordre.
Que la persona o les persones que sol·liciten l'ajut exerceixin la guarda i custòdia de tots els infants que consten a la sol·licitud.
En el supòsit de la guarda compartida, qualsevol de les dues persones progenitores pot presentar la sol·licitud d'ajut.
En qualsevol cas, cada infant dóna dret a un únic ajut econòmic, que es resol per ordre de presentació.
Que les persones progenitores de l'infant nascut, adoptat, tutelat o acollit que sol·liciten l'ajut n'exerceixin la guarda i custòdia.
Que els infants no superin els 12 anys d'edat per als supòsits d'adopció, tutela o acolliment.
Que en cas de tuteles i acolliments les persones sol·licitants siguin persones físiques.
6.1 El formulari de sol·licitud per concórrer a l'ajut econòmic s'ha de presentar en impresos normalitzats que es faciliten a les dependències del Departament de Benestar Social i Família, a les oficines de Benestar Social i Família i a la web del Departament de Benestar Social i Família ( www.gencat.cat/benestarsocialifamilia/formularis ) o a la web de l'Oficina Virtual de Tràmits ( www.gencat.cat/ovt ).
6.2 El formulari de sol·licitud, degudament emplenat i signat per les persones sol·licitants (dues persones progenitores en cas que hi hagi dos sol·licitants, i la persona progenitora en cas que hi hagi un únic sol·licitant), ha d'anar acompanyat dels documents que es detallen a continuació.
D'acord amb la disposició addicional setena de la Llei 2/2014, del 27 de gener, de mesures fiscals, administratives, financeres i del sector públic (DOGC núm. 6551, de 30.1.2014), el Departament competent en matèria de serveis socials està habilitat per poder comprovar, d'ofici i sense consentiment previ de les persones interessades, les dades personals declarades pels sol·licitants de les prestacions per la Llei 12/2007, d'11 d'octubre, de serveis socials, i pel Decret que aprova la Cartera de serveis socials, i, si escau, les dades identificadores, la residència, el parentiu, la situació de discapacitat o dependència, el patrimoni i els ingressos dels membres de la unitat familiar, amb la finalitat de comprovar si es compleixen en tot moment les condicions necessàries per a la percepció de les prestacions i en la quantia reconeguda legalment.
Documentació que cal adjuntar al formulari de sol·licitud:
Original i fotocòpia o fotocòpia compulsada dels NIE de les persones sol·licitants, si escau.
Original i fotocòpia o fotocòpia compulsada del llibre de família complert.
Original i fotocòpia o fotocòpia compulsada del certificat de residència legal d'una de les persones sol·licitants, si es tracta de persones estrangeres no comunitàries.
Aquest certificat cal que acrediti la residència legal durant cinc anys d'una de les persones sol·licitants.
El formulari de sol·licitud del certificat de residència legal es tramita a les dependències de la Direcció General de Policia i de la Guàrdia Civil, a l'oficina d'estrangeria o a les comissaries de la policia nacional.
Original i fotocòpia o fotocòpia compulsada del/s certificat/s de residència del/s períodes anterior/s al 2006 que siguin necessaris per acreditar el total de cinc anys d'empadronament a Catalunya.
D'acord amb l'habilitació legal que estableix la disposició addicional 7 de la Llei 2/2014, no cal aportar el document identificador (DNI/NIF) de les persones sol·licitants, ni el certificat de convivència, ni l'històric del volant d'empadronament del/s període/s posterior/s al mes de juny de 2006, ni tampoc de la declaració de renda corresponent a l'exercici fiscal de l'any 2012.
6.3 Declaracions responsables que s'han de fer mitjançant el formulari de sol·licitud:
S'entén per declaració responsable el document subscrit per la persona interessada en què declara, sota la seva responsabilitat, que compleix els requisits que estableix aquesta convocatòria per accedir a l'ajut sol·licitat, que disposa de la documentació acreditativa corresponent i que es compromet a mantenir-ne el compliment durant la seva vigència.
La presentació de la declaració responsable faculta el Departament per verificar la conformitat de les dades que contenen sempre que sigui possible, o bé per efectuar el requeriment de documentació quan sigui necessari.
El formulari de sol·licitud ha de contenir les declaracions responsables següents:
a) Conforme s'és titular del títol de família nombrosa expedit fora de Catalunya, si escau.
b) Conforme algun dels membres de la unitat familiar té un grau de discapacitat igual o superior al 33%, si escau.
c) Conforme la persona sol·licitant disposa de la guarda i custòdia dels infants en cas de separació, divorci o nul·litat matrimonial.
d) Conforme es disposa de la sentència o acta notarial d'adopció o tutela o bé de la resolució administrativa d'acolliment constituït fora de Catalunya, si escau.
e) Conforme la/les persona/es sol·licitant/s té/tenen reconeguda la condició de persona catalana retornada segons el que estableix a la normativa vigent, si escau.
f) Conforme són certes les dades consignades en la sol·licitud, així com la documentació que s'hi adjunta, que compleix les condicions requerides per accedir a l'objecte d'aquesta sol·licitud i que la persona sol·licitant està assabentada de l'obligació de comunicar al Departament de Benestar Social i Família qualsevol variació que es pogués produir d'ara endavant.
g) Conforme la documentació presentada electrònicament, si escau, és còpia autèntica de la documentació original.
El formulari de sol·licitud també ha de contenir la declaració conforme ha informat la resta de persones membres de la seva unitat familiar que el departament competent en matèria de serveis socials pot comprovar d'ofici i sense consentiment previ les dades identificatives, de residència, parentiu, situació de discapacitat o dependència, patrimoni i ingressos, atesa l'habilitació legal que estableix la Llei 2/2014, de 27 de gener, de mesures fiscals, administratives, financeres i del sector públic.
6.4 El formulari de sol·licitud, juntament amb la documentació corresponent, s'ha de presentar al Registre del Departament de Benestar Social i Família o bé a les oficines de Benestar Social i Família, que es poden consultar a la pàgina web www.gencat.cat/benestarsocialifamilia/registres, sens perjudici del que estableix l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini màxim que assenyala aquesta Ordre.
Així mateix, en el moment en què sigui possible tecnològicament, les sol·licituds també es poden presentar electrònicament des de la pàgina web de l'Oficina Virtual de Tràmits www.gencat.cat/ovt.
En el moment de presentar la sol·licitud electrònicament, cal signar-la amb certificat digital personal.
En el cas que la sol·licitud es faci per mitjans electrònics, es pot fer un seguiment de l'estat de la sol·licitud des de l'apartat La meva carpeta de la pestanya Serveis de l'Oficina del portal de l'Oficina Virtual de Tràmits.
6.5 Si es presenta la sol·licitud amb defectes o inexactituds o s'omet algun dels documents que assenyalen les bases generals, l'òrgan competent requerirà les persones sol·licitants perquè en el termini de deu dies hàbils facin les esmenes oportunes en els termes que preveu l'article 71 de la Llei 30/1992, de 26 de novembre, amb la indicació que, passat aquest termini sense esmena, es considerarà que han desistit de la seva sol·licitud.
6.6 Quan l'òrgan competent per a la tramitació de l'ajut no pugui fer les comprovacions adients per als tràmits administratius establerts, podrà requerir la presentació de la documentació que acrediti la realitat de les dades contingudes en les declaracions responsables adjuntes a la sol·licitud de l'ajut.
–7 Obligacions de les persones sol·licitants
7.1 Facilitar tota la informació que l'òrgan gestor, la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent, els requereixi.
7.2 La modificació de les dades bancàries o el canvi de domicili de la persona sol·licitant s'ha de comunicar al Departament de Benestar Social i Família, mitjançant el model de sol·licitud corresponent ( www.gencat.cat/benestarsocialifamilia/formularis ).
–8 Determinació del nivell d'ingressos
8.1 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran en relació amb les parts general i especial de la base imposable de l'impost de la renda de les persones físiques (IRPF) corresponent a l'exercici fiscal de l'any 2012.
8.2 A l'efecte de determinar els ingressos de la unitat familiar, es consideren membres de la unitat familiar les persones progenitores, o qualsevol d'elles en cas de família monoparental, i els fills i filles, sempre que hi convisquin.
També es consideren membres de la unitat familiar el cònjuge i la cònjuge o la persona que convisqui amb un vincle afectiu anàleg amb la persona progenitora dels fills o filles, i els fills o filles no comuns sempre que hi convisquin.
8.3 Els ingressos límit de la unitat familiar establerts per accedir a l'ajut econòmic que preveu aquesta Ordre, es determinen multiplicant 14.000 euros pel coeficient que pertoqui en funció del nombre de persones que la integren.
En cas que una de les persones membres de la unitat familiar tingui el reconeixement legal de persona amb un grau de discapacitat igual o superior al 33%, s'aplicarà el coeficient corresponent a un membre més.
En cas de família monoparental s'aplicarà el coeficient corresponent a un membre més i, en qualsevol cas, es considerarà un mínim de 4.
9.1 La quantia de l'ajut és de 650 euros per naixement, adopció, tutela o acolliment.
Per a les famílies que tinguin reconegut el títol de família nombrosa o monoparental vigent en el moment de presentar la sol·licitud, l'import és de 750 euros.
9.2 L'abonament s'ha de fer en un sol pagament a partir de la resolució d'atorgament de l'ajut.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar queda subjecte al règim jurídic de les subvencions que preveuen la Llei 38/2003, de 17 de novembre, general de subvencions; el seu Reglament de desplegament, aprovat mitjançant el Reial Decret 887/2006, de 21 de juliol, en el que es considera bàsic, i el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar resta exempt de l'impost sobre la renda de les persones físiques (IRPF), d'acord amb l'article 7, apartats h) i z), de la Llei 35/2006, de 28 de novembre, de l'impost sobre la renda de les persones físiques (IRPF).
En cas d'alteració de les condicions que donen lloc a l'obtenció d'aquest ajut, l'òrgan concedent pot modificar la resolució de concessió.
13.1 L'òrgan gestor pot verificar en qualsevol moment la veracitat de les dades facilitades per obtenir l'ajut econòmic que regula aquesta Ordre.
13.2 En cas d'incompliment de l'obligació que detalla la base 7.1 o de falsedat en les dades o documents facilitats, l'òrgan concedent pot iniciar un procediment de reintegrament de l'ajut econòmic concedit i abonat indegudament, d'acord amb el procediment que estableix l'article 100 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
–14 Tractament de les dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal de les persones sol·licitants es tractaran amb la finalitat de gestionar i tramitar aquesta convocatòria i tenint en compte els principis de seguretat i confidencialitat que la normativa sobre protecció de dades estableix.